771/2021

Útdráttur

Kærður var úrskurður héraðsdóms þar sem máli ákæruvaldsins á hendur X var vísað frá dómi. Landsréttur felldi hinn kærða úrskurð úr gildi og lagði fyrir héraðsdóm að taka málið til efnismeðferðar þar sem formskilyrðum ákæru samkvæmt c-lið 1. mgr. 152. gr. laga nr. 88/2008 um meðferð sakamála var talið fullnægt í málinu.

Úrskurður Landsréttar

Landsréttardómararnir A-kvk-nf E-kvk-nf, J-kk-nf S-kk-nf og O-kvk-nf M-kvk-nf A-kvk-nf kveða upp úrskurð í máli þessu.

Málsmeðferð og dómkröfur aðila

1

Sóknaraðili skaut málinu til Landsréttar með kæru 15. desember 2021, sem barst réttinum ásamt kærumálsgögnum degi síðar. Kærður er úrskurður Héraðsdóms Reykjaness 13. desember 2021 í málinu nr. S- [...]/2021 þar sem máli sóknaraðila gegn varnaraðila var vísað frá dómi. Kæruheimild er í t-lið 1. mgr. 192. gr. laga nr. 88/2008 um meðferð sakamála.

2

Sóknaraðili krefst þess að hinn kærði úrskurður verði felldur úr gildi.

3

Varnaraðili hefur ekki látið málið til sín taka fyrir Landsrétti.

Niðurstaða

4

Samkvæmt t-lið 1. mgr. 192. gr. laga nr. 88/2008 sætir kæru til Landsréttar úrskurður héraðsdóms um að máli sé vísað frá dómi. Samkvæmt gagnályktun frá þessu ákvæði verður ekki skotið til réttarins með kæru úrlausn héraðsdóms þar sem kröfu um frávísun er hrundið. Af þessu leiðir að hér fyrir dómi koma eingöngu til endurskoðunar þær ástæður sem héraðsdómur taldi varða frávísun málsins. Aðrar ástæður koma því ekki til úrlausnar nema því aðeins að þær leiði til frávísunar málsins án kröfu, sbr. til hliðsjónar dóm Hæstaréttar 4. apríl 2014 í máli nr. 206/2014 og úrskurð Landsréttar 23. október 2019 í máli nr. 443/2019. Samkvæmt þessu verður eingöngu leyst úr því hvort ákæra í máli þessu uppfylli skilyrði c-liðar 1. mgr. 152. gr. laga nr. 88/2008 um skýrleika ákæru.

5

Ákvæði c-liðar 1. mgr. 152. gr. laga nr. 88/2008 hefur í réttarframkvæmd verið skýrt á þann veg að lýsing á þeirri háttsemi sem ákærða er gefin að sök í ákæru verði að vera svo greinargóð og skýr að hann geti ráðið af henni hvaða háttsemi hann er sakaður um og hvaða ákvæði refsilaga hann er talinn hafa gerst brotlegur við. Mega ekki vera slík tvímæli um hverjar sakargiftir eru að ákærða verði með réttu talið torvelt að taka afstöðu til þeirra og halda uppi vörnum. Að þessu leyti verður ákæra að vera svo skýr að dómara sé kleift af henni einni að gera sér grein fyrir hvað ákærði er sakaður um og hvernig sú háttsemi verði talin refsiverð. Samkvæmt þessu verður ákæran að leggja viðhlítandi grundvöll að saksókninni svo dómur verði lagður á málið í samræmi við ákæru, enda verður ákærði ekki sakfelldur fyrir aðra hegðun en þar greinir, sbr. 1. mgr. 180. gr. laga nr. 88/2008 og a-lið 3. mgr. 6. gr. mannréttindasáttmála Evrópu, sbr. lög nr. 62/1994.

6

Í 1. tölulið ákæru er varnaraðila gefið að sök að hafa annars vegar staðið skil á efnislega röngu skattframtali gjaldárið 2015, vegna tekjuársins 2014, en hins vegar að hafa eigi staðið skil á skattframtölum gjaldárin 2016 til og með 2018, vegna tekjuáranna 2015 til og með 2017, á lögmæltum tíma. Engir annmarkar eru á ákæruliðnum hvað varðar þá ætluðu háttsemi varnaraðila að hafa staðið skil á efnislega röngu skattframtali gjaldárið 2015. Hvað varðar tilgreiningu á háttsemi varnaraðila gjaldárin 2016 til og með 2018 orkar ekki tvímælis að í ákæru er varnaraðila gefið að sök að hafa ekki skilað skattframtölum umrædd gjaldár á lögmæltum tíma, ekki að hann hafi skilað efnislega röngum skattframtölum. Þá er ljóst að sundurliðanir í ákæruliðnum byggja á því að ætlaðar vantaldar tekjur varnaraðila séu mismunurinn á vanframtöldum tekjum og áætluðum tekjuskattstofni varnaraðila fyrir umrædd ár. Er ákæruliðurinn að þessu leyti nægilega skýr til þess að varnaraðila sé fært að ráða af honum hvaða háttsemi hann er sakaður um. Uppfyllir 1. töluliður ákæru því skilyrði c-liðar 1. mgr. 152. gr. laga nr. 88/2008 um skýrleika.

7

Í 2. tölulið ákæru er varnaraðila gefið að sök peningaþvætti með því að hafa aflað sér ávinnings af brotum samkvæmt ákærulið 1, samtals að fjárhæð 14.545.439 krónur, ,, og ráðstafað, geymt og nýtt ávinninginn í þágu rekstrar A ehf. og eftir atvikum í eigin þágu.“ Verknaðarlýsing þessa ákæruliðar er í samræmi við lýsingu á peningaþvætti í réttarframkvæmd og er nægilega skýr til þess að varnaraðila sé fært að ráða af honum hvaða háttsemi hann er sakaður um, sbr. dóm Landsréttar 8. október 2021 í máli nr. 751/2020, sbr. einnig til hliðsjónar dóm Hæstaréttar 25. nóvember 2021 í máli nr. 28/2021. Uppfyllir 2. töluliður ákæru því skilyrði c-liðar 1. mgr. 152. gr. laga nr. 88/2008 um skýrleika.

8

Að öllu framangreindu virtu verður hinn kærði úrskurður felldur úr gildi og lagt fyrir héraðsdóm að taka málið til frekari meðferðar.

Úrskurðarorð :

Hinn kærði úrskurður er felldur úr gildi og lagt fyrir héraðsdóm að taka málið til frekari meðferðar.